Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 71

1. Munkavállalás Megfelelt Tudja, hogy hol kereshet munkahelyet, és képes jelentkező levelet írni, interjún magáról beszélni, kérdésre válaszolni. Tudja, mit kell tartalmaznia a munkaszerződésének, munkaköri leírásának. Meg tudja fogalmazni igényeit munkahelyi helyzetben (dramatikus szituációban). Kiválóan megfelelt Europass típusú önéletrajzot készít magáról. Adott álláshelyhez igazítja bemutatkozó levelét, önéletrajzát, interjún való viselkedését. IDEGEN NYELVI KOMMUNIKÁCIÓ ANGOL NYELV Bevezetés Mai világunkban sok területen nélkülözhetetlen valamely idegen nyelv, leginkább az angol bizonyos szintű ismerete, használata. Hazánkban azonban még mindig kevesebben beszélnek idegen nyelveket, mint sok európai országban, pedig sokan tanulnak/tanultak valamilyen nyelvet. A szakképzésben is jó eséllyel találkozhatunk olyan diákokkal, akik (bár legtöbbjük több évig járt valamilyen nyelvórára) nem kommunikálnak az általuk tanult nyelven. Pedig egy idegen nyelv valamilyen szintű ismerete erősíti a munkaerő-piaci esélyeket, növeli az információhoz való hozzáférés lehetőségeit, és szélesíti, árnyalja az emberek világképét, gondolkodását, kapcsolati lehetőségeit. E kerettanterv célja, képessé tenni a diákokat arra, hogy hétköznapi helyzetekben magabiztosan kommunikáljanak angolul. Nem törekszik összetett nyelvtani formák és anglicizmusok elsajátíttatására, sokkal inkább arra, hogy azt a nyelvismeretet, amelyet a diákok ennyi idő alatt el tudnak/tudtak sajátítani, a kommunikációs helyzetnek megfelelően képesek legyenek alkalmazni is. Ennek érdekében a témakörök, témák a diákokról szólnak, az ő tapasztalataikból, érdeklődésükből, világukból indulnak ki. A nyelvtani követelményeket minimálisra szorítottuk. Ezzel nem azt akarjuk közvetíteni, hogy a nyelvtan nem lényeges, hanem azt, hogy sokkal lényegesebb, ha valaki a gyakorlatban is tud alkalmazni néhány alapelemet, minthogy halvány emlékei legyenek azokról. Ebből következően az egyes témáknál csak azokat a nyelvtani jelenségeket soroltuk fel, amelyek az adott témához kapcsolva jól megtaníthatók, gyakorolhatók, ismételhetők. Ez természetesen nem zárja ki, hogy ennél összetettebb elemeket is használjunk a csoport és a diákok tudásszintjének megfelelően. A kerettantervben előforduló valamennyi téma és tartalom (szókincs, nyelvtani jelenség, kommunikációs helyzet) bármelyik angol nyelvi tankönyv kezdő vagy középhaladó szintű kötetében megtalálható. A kerettantervben nem teszünk konkrét ajánlásokat arra, hogy a tanár hogyan prezentálja a nyelvtani jelenségeket, mert míg egyes csoportokban most kell megtanítani, más csoportokban esetleg csak ismételni kell azokat. Viszont számos gyakorlatot mutatunk be arra, hogyan aktivizálhatjuk a diákokat a témakörnek, témának, tartalomnak megfelelően, és hogyan tehetjük lehetővé, hogy aktív módon tanuljanak, ami elengedhetetlen a hosszú távú emlékezethez és az elsajátított elemek használatához. Fontosnak tartjuk, hogy a diákok folyamatosan kommunikáljanak egymással: párban, csoportban, osztályszinten. Ez (1) lehetővé teszi, hogy az adott téma „élővé” váljon: a diákok megszokják, hogy amit megtanulnak, azt használniuk is kell; (2) lehetővé teszi, hogy különböző helyzetekben használják a nyelvet (mindig vannak olyan tanulók, akik eleinte szívesebben beszélnek szűkebb körben, párban vagy csoportban, semmint az egész osztály előtt); (3) motiválja a diákokat: sokan azért szeretnek iskolába járni, mert jó együtt lenni, beszélgetni a társakkal. Az idegennyelv-oktatásban jól lehet használni ezt a motivációs erőt. Tudatában vagyunk annak, hogy az egyes nyelvi csoportok szintje eltérő, illetve az adott csoportba kerülő diákok nyelvi háttere is nagy különbségeket mutathat. Ezért egy-egy témakörnél – mint ahogy azt már említettük – csak a minimális nyelvtani vagy kommunikációs elemeket soroljuk fel. Természetesen ez azt jelenti, hogy a korábban tanult elemeket, szavakat és fordulatokat is alkalmazniuk kell. Kezdő/újrakezdő csoportok esetében ezért javasoljuk a kerettantervben megadott sorrend megtartását, magasabb szintű csoportok esetén természetesen a megadott tartalom a csoportjellemzőknek megfelelően bővíthető, illetve az egyes témák, témakörök sorrendje felcserélhető. A szókincs tekintetében sem adunk meg – a különböző nyelvi szintek miatt – konkrét szólistát: a cél az, hogy az adott témakörön belül minden diák és csoport saját hátterének, képességeinek megfelelően fejlessze szókincsét. A tevékenységek kiválasztásakor is fontos szempont volt, hogy olyan feladatok kerüljenek a kerettantervbe, amelyek – akár egy csoporton belül is – több nyelvi szinten megvalósíthatók.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes